༄༅། །ཨོ་རྒྱན་རྒྱང་འབོད་དད་པའི་ཕོ་ཉ་བཞུགས་སོ། །

བླ་མ་མཁྱེན་ནོ། བླ་མ་མཁྱེན་ནོ། བླ་མ་ཨོ་རྒྱན་རིན་པོ་ཆེ་མཁྱེན་ནོ། །ངོ་བོ་ཀ་ནས་དག་པ་ཆོས་སྐུ་ཡི་ཀློང་ནས། །རང་བཞིན་ལྷུན་གྲུབ་ལོངས་སྐུའི་རོལ་པ་རུ་བཞེངས་ཏེ། །ཐུགས་རྗེས་འགྲོ་བ་འདྲེན་པ་འཛམ་གླིང་གི་སྤྲུལ་སྐུ། །སྐུ་བཞིའི་བདག་ཉིད་ཨོ་རྒྱན་རིན་པོ་ཆེ་མཁྱེན་ནོ། །བྱིན་རླབས་ཐུགས་རྗེའི་གཏེར་མཛད་དཔལ་ལྡན་གྱི་བླ་མ། །དངོས་གྲུབ་ཀུན་གྱི་འབྱུང་གནས་ཡི་དམ་གྱི་རང་བཞིན། །ཕྲིན་ལས་ཅི་འདོད་སྩོལ་བ་མཁའ་འགྲོ་ཡི་གཙོ་བོ། །རྩ་གསུམ་ཀུན་འདུས་ཨོ་རྒྱན་བླ་མ་དེ་མཁྱེན་ནོ། །ཐུགས་དགོངས་ཟག་མེད་བདེ་ཆེན་སངས་རྒྱས་ཀྱི་བདག་ཉིད། །གསུངས་སྙན་ཚངས་པའི་སྒྲ་དབྱངས་དམ་ཆོས་ཀྱི་རང་བཞིན། །སྐུ་མཆོག་མཚན་དཔེའི་དཔལ་འབར་དགེ་འདུན་གྱི་ངོ་བོ། །དཀོན་མཆོག་སྤྱི་འདུས་ཨོ་རྒྱན་བླ་མ་དེ་མཁྱེན་ནོ། །མ་རིག་མུན་པ་སེལ་བའི་འཇིག་རྟེན་གྱི་སྒྲོན་མེ། །དགོས་འདོད་རེ་བ་སྐོང་བའི་ཡིད་བཞིན་གྱི་ནོར་བུ། །ཉོན་མོངས་ནད་རིགས་འཇོམས་པའི་ཡེ་ཤེས་ཀྱི་ལྷ་རྗེ། །ཆིག་ཆོག་རྒྱལ་པོ་ཨོ་རྒྱན་བླ་མ་དེ་མཁྱེན་ནོ། །ཐུབ་དབང་རྩ་མཆོག་གྲོང་ནས་གཤེགས་པའི་ཡི་མོད་ལ། །གསང་སྔགས་བསྟན་པའི་བདག་པོར་ཞལ་བཞེས་ཀྱི་ལུང་བསྟན། །འཁྲུལ་མེད་བྱོན་ལ་ཁྱད་ཆོས་བདུན་ལྡན་གྱིས་འཕགས་པའི། །སངས་རྒྱས་གཉིས་པ་ཨོ་རྒྱན་རྡོ་རྗེ་འཆང་མཁྱེན་ནོ། །བསྐལ་བཟང་སངས་རྒྱས་སྟོང་དང་སྤངས་རྟོགས་ནི་མཉམ་ཡང༌། །འབོད་འབངས་སྙིགས་མའི་འགྲོ་ལ་ཁྱོད་མཚུངས་ཀྱི་བཀའ་དྲིན། །ནམ་ཡང་འཁོར་ཐབས་མེད་དོ་བསམ་གྱིན་རང་དད་པས། །ཐུགས་རྗེ་མྱུར་དུ་གཟིགས་ཤིག་ཨོ་རྒྱན་གྱི་བླ་མ། །སངས་རྒྱས་ཀུན་ལས་ལྷག་པའི་ངེས་ཤེས་ཤིག་རྙེད་པས། །བདག་གི་བློ་གཏད་རེ་ས་གཞན་ན་ནི་མི་འདུག །སྙིང་དབུས་དད་པའི་ཆུ་སྐྱེས་བཞེད་པ་ཡི་དཀྱིལ་དུ། །འབྲལ་མེད་རྟག་པར་བཞུགས་ལ་བྱིན་གྱིས་རང་རློབས་ཤིག །བདག་ནི་མི་ཤེས་རྨོངས་པའི་གཞན་དབང་དུ་སོང་བས། །ཕྱི་ནས་ངུར་སྨྲིག་གོས་ཀྱི་རང་ལུས་ལ་བརྒྱན་ཀྱང༌། །ནང་དུ་རང་སེམས་དམ་པའི་ལྷ་ཆོས་དང་མ་འདྲེས། །མི་ཚེ་དོན་མེད་བྱ་བས་བསླུས་པ་ཡི་བློ་ངན། །དལ་འབྱོར་སྟོང་ཟད་བདག་ལ་ཐུགས་རྗེ་ཡིས་གཟིགས་ཤིག །ལུས་ཀྱི་བྱས་དང་བྱེད་ཚད་ལས་ངན་གྱི་སྡིག་པ། །ངག་གི་སྨྲ་དང་བརྗོད་ཚང་ཆགས་སྡང་གི་གླེང་མོ། །ཡིད་ལ་མནོ་དང་དྲན་ཚད་ཉོན་མོངས་ཀྱི་རང་བཞིན། །སྡིག་ཅན་བདག་ལ་ཐུགས་རྗེའི་སྤྱན་རས་ཀྱིས་གཟིགས་ཤིག །ཕྱི་རུ་སོ་སོར་ཐར་པའི་སྡོམ་པ་དང་འགལ་ཞིང༌། །ནང་དུ་བྱང་ཆུབ་སེམས་དཔའི་བསླབ་པ་ནི་ཉམས་ཤིང༌། །གསང་བ་སྔགས་ཀྱི་སྡོམ་པ་བག་མེད་དུ་འཆལ་བའི། །དམ་ཚིག་ཉམས་ཆག་བདག་ལ་ཐུགས་རྗེ་རང་གཟིགས་ཤིག །སྔར་ཡང་འཁོར་བའི་སྡུག་བསྔལ་དཔག་མེད་དུ་མྱོང་ཡང༌། །ད་དུང་མི་འཇིགས་ལས་ལ་བརྩི་མེད་དུ་ཤོར་བའི། །དམུ་རྒོད་བདག་གི་འགྲོ་ས་ངན་སོང་ལས་མི་འདུག །ད་ལྟ་ཉིད་དུ་སྐྱོབས་པའི་ཐུགས་རྗེ་ནི་མ་ཆུང༌། །ཕ་རྗེས་ཁྱོད་ཀྱིས་མ་སྐྱོབས་སྐྱབས་གཞན་ནི་སུ་འདུག །བདག་ལ་མགོན་དང་རེ་ས་ཁྱོད་ཉིད་ལས་མེད་ན། །རེ་བའི་བུ་ལ་མ་བརྩེ་བཏང་སྙོམས་སུ་ཕོད་དམ། །གདུང་བའི་སྨྲེ་ངག་ཤོར་ལ་གཡེལ་མེད་དུ་གཟིགས་ཤིག །བསམ་རྒྱུ་རྣམ་པར་དག་པའི་ལྷ་ཆོས་ཤིག་སེམས་ཀྱང༌། །ལས་དབང་ལྡོག་ཏུ་མེད་པའི་བར་ཆད་ཀྱིས་ཟིན་ཏེ། །ལམ་དམན་གཡང་ལ་འཁྱོར་བའི་ལས་ངན་ཅན་བདག་ཉིད། །ཡང་དག་ལམ་ལ་འགོད་པའི་ས་མཁན་ཅིག་མཛོད་དང༌། །རིང་མིན་སྟན་ཐོག་འདི་རུ་བློ་ཆོས་སུ་གྱུར་ནས། །འཇིག་རྟེན་ཆོས་བརྒྱད་སྣང་བ་སྐད་ཅིག་ཀྱང་མེད་པར། །ཚེ་འདིར་བློས་ཐོངས་གཞན་ཕན་བྱང་ཆུབ་ཀྱི་སེམས་བསྐྱེད། །མྱུར་དུ་རྒྱུད་ལ་སྐྱེ་བའི་བྱིན་རླབས་ཤིག་སྩོལ་ཅིག །དམ་ཚིག་སྡོམ་པ་འཁྲུལ་མེད་རིམ་གཉིས་ཀྱི་ལམ་ལ། །ཚེ་དང་སྒྲུབ་པ་མཐར་ཕྱིན་འཆི་མེད་ཀྱི་གོ་འཕངས། །ཟུང་འཇུག་ཕྱག་རྒྱ་ཆེན་པོ་ཚེ་འདི་རུ་ཐོབ་པའི། །སྐུ་གསུང་ཐུགས་ཀྱི་དངོས་གྲུབ་ད་ལྟ་རང་སྩོལ་ཅིག །ལྷག་པར་ནམ་ཞིག་ཚེ་ཡི་འཕེན་པ་འདི་ཟད་ཚེ། །གནད་གཅོད་མེད་པར་བེམ་རིག་བྲལ་བ་ཡི་མོད་ལ། །བུ་གཅིག་ཟངས་མདོག་དཔལ་གྱི་རི་བོ་ལ་འགྲོ་ཞེས། །མངོན་སུམ་ལག་ནས་བཟུང་སྟེ་ཁྲིད་པ་ཞིག་མཛོད་ཅིག །མདོར་ན་གང་གི་བྱིན་རླབས་སྙིང་དབུས་སུ་ཞུགས་ཏེ། །རྟོག་བྲལ་རིག་སྟོང་རྗེན་པའི་རང་ངོ་འདི་འཕྲོད་དེ། །སྣང་བཞིའི་ལམ་ལས་འབྲས་བུའི་བཙན་ས་རུ་ཟིན་པའི། །ལས་དང་སྐལ་པ་བཟང་པོའི་དངོས་གྲུབ་ཅིག་ཞུའོ།། །།ཞེས་པ་འདི་ནི་ཨོ་རྒྱན་རིན་པོ་ཆེ་ལ་མི་ཕྱེད་པའི་དད་པ་འཆང་བའི་རང་སློབ་སངས་རྒྱས་རྡོ་རྗེ་ནས་ནན་བསྐུལ་ཆེན་པོའི་ངོར་ཤཱཀྱའི་བཙུན་པ་དགེ་འདུན་རིན་ཆེན་པས་གཡར་ཁྲལ་ཙམ་དུ་བྲིས་པའོ།། ༈ །།ཨོ་རྒྱན་བླ་མ་རྗེས་སུ་དྲན་པའི་གདུང་དབྱངས་བཞུགས་སོ། །དུས་གསུམ་སངས་རྒྱས་ཀྱི་ངོ་བོ། །ཐེག་གསུམ་དམ་ཆོས་ཀྱི་འབྱུང་གནས། །འཕགས་ཚོགས་དགེ་འདུན་གྱི་མངའ་བདག །མཚུངས་མེད་བླ་མ་དེ་མཁྱེན་ནོ། །ཚེ་སྣང་མཐའ་ཡས་ཀྱི་ཐུགས་རྗེ། །སིནྡྷཱུ་རྒྱ་མཚོ་རུ་ཞུགས་པས། །སྐྱོན་བྲལ་རང་བྱུང་གི་སྤྲུལ་སྐུ། །པདྨ་འབྱུང་གནས་དེ་མཁྱེན་ནོ། །ཆུ་སྐྱེས་པད་སྡོང་ལས་འཁྲུངས་ཤིང༌། །རྒྱལ་སྲིད་ཆོས་བཞིན་དུ་བསྐྱངས་ནས། །འཇིགས་རུང་དུར་ཁྲོད་དུ་གཤེགས་པའི། །མཁའ་འགྲོའི་ཚོགས་དཔོན་དེ་མཁྱེན་ནོ། །རྒྱལ་དབང་བུ་རམ་གྱི་ཤིང་པས། །གསང་སྔགས་བསྟན་པའི་བདག་པོར། །ལུང་བསྟན་འཁྲུལ་མེད་དུ་བྱོན་པའི། །སངས་རྒྱས་གཉིས་པ་དེ་མཁྱེན་ནོ། །གངས་ཅན་མུན་པ་ཡི་ཁྲོད་དུ། །ཡོངས་རྫོགས་བསྟན་པའི་ཡི་སྒྲོན་མེ། །སྣང་བའི་བཀའ་དྲིན་དུ་མཛད་པའི། །ཨོ་རྒྱན་མཁན་པོ་དེ་མཁྱེན་ནོ། །ཡང་དབེན་མཆིམས་ཕུ་ཡི་གནས་སུ། །སྐལ་ལྡན་ཉེར་ལྔ་ཡི་ཚོགས་ལ། །སྨིན་གྲོལ་ལམ་སྲོལ་དུ་འབྱེད་པའི། །འདྲེན་མཆོག་བླ་མ་དེ་མཁྱེན་ནོ། །མ་འོངས་གདུལ་བྱ་ལ་དགོངས་ནས། །དབེན་གནས་བྲག་རྫོང་གི་གནས་ན། །ཆོས་ནོར་ཟབ་གཏེར་གྱིས་བཀང་བའི། །དྲིན་ཅན་བླ་མ་དེ་མཁྱེན་ནོ། །ཚད་མེད་འཕྲིན་ལས་ཀྱིས་བསྐྱངས་མཐར། །གུང་ཐང་ལ་ཐོག་ཏུ་བྱོན་ནས། །གདམས་ངག་ཞལ་ཆེམས་སུ་འཇོག་སྟེ། །དགུང་སྔོན་གཤེགས་པ་དེ་མཁྱེན་ནོ། །ད་ལྟ་ལྷོ་ནུབ་ཀྱི་གླིང་དུ། །ཤ་ཟ་སྲིན་པོ་ཡི་ཚོགས་རྣམས། །འདུལ་བའི་ཁ་གནོན་དུ་བཞུགས་པའི། །རྔ་ཡབ་གླིང་པ་དེ་མཁྱེན་ནོ། །དུས་ངན་སྙིགས་མ་ཡི་ཡང་མཐར། །བོད་འབངས་སྡུག་པ་ཡི་དུས་སུ། །ཐུགས་རྗེ་ཉེ་བ་རུ་གཟིགས་པའི། །ཞལ་བཞེས་མཛད་པ་དེ་མཁྱེན་ནོ། །ཁྱེའུས་ཕ་མ་ལ་འབོད་འདྲའི། །གདུང་བའི་མཆི་མ་དང་བཅས་ཏེ། །སྙིང་ནས་གསོལ་འདེབས་ཀྱི་བུ་ལ། །ཐུགས་རྗེ་མྱུར་དུ་རང་གཟིགས་ཤིག །རྐྱེན་ངན་བར་ཆད་ཀྱི་དབང་དུ། །ནམ་ཡང་མི་གཏོང་བའི་མུ་ནས། །མཆོག་མཐུན་དངོས་གྲུབ་ཀྱི་ཆར་ཆེན། །སྟན་ཐོག་འདི་ཉིད་དུ་ཕོབ་ཅིག །མདོར་ན་རང་གཤིས་ལ་གནས་པའི། །མ་བཅོས་སེམས་ཉིད་ཀྱི་ངོ་བོ། །འཕོ་འགྱུར་སྤྲོས་པ་དང་བྲལ་བའི། །གནས་ལུགས་རྟོགས་པ་ཞིག་ཞུའོ།། །།ཞེས་པའང་དགེ་རིན་པས་སོ།། ༈ །།དཔལ་ལྡན་བླ་མ་དྲན་པའི་གདུང་དབྱངས་བཞུགས་སོ། །ཕྱོགས་དུས་རྒྱལ་ཀུན་གྱི་སྤྱི་གཟུགས། །བཀའ་དྲིན་གསུམ་ལྡན་གྱི་བདག་ཉིད། །མཚན་མཆོག་བརྗོད་པ་རུ་དཀའ་བ། །འོག་མིན་སྟོན་པ་ཡི་རྒྱལ་ཙབ། །རྩ་བའི་བླ་མ་དེ་མཁྱེན་ནོ། །སྙིང་ནས་གསོལ་འདེབས་ཀྱི་བུ་ལ། །བརྩེ་ཆེན་ཐུགས་རྗེ་ཡི་སྤྱན་གྱིས། །རྣམ་ཀུན་སྒྲིབ་མེད་དུ་གཟིགས་ཤིག། །།ཞེས་པ་འདིའང་དབང་དྲག་དང་སངས་རྒྱས་རྡོ་རྗེའི་ངོར་དགེ་རིན་པས་སོ།། ༈ །།བླ་མ་རྒྱང་འབོད་མོས་གུས་ལམ་ཆེན་བཞུགས་སོ། །ཧོཿ མགོན་བླ་མ་ཀུན་བཟང་ཡབ་ཡུམ་དེ་མཁྱེན་ནོ། །གནས་ཀ་དག་དབྱིངས་ནས་ཐུགས་རྗེ་ཡིས་གཟིགས་ཤིག །གཞི་ནང་གསལ་གཞོན་ནུ་བུམ་སྐུ་ཡི་དབྱིངས་སུ། །དུས་ད་ལྟར་གྲོལ་བར་བྱིན་གྱིས་རང་རློབས་ཤིག །མགོན་འཇའ་ལུས་སྐུ་བརྙེས་བི་མ་ལ་མཁྱེན་ནོ། །གནས་འཕོ་ཆེན་ཀློང་ནས་བྱིན་གྱིས་རང་རློབས་ཤིག །ལུས་གདོས་བཅས་ཕུང་པོ་ཟག་མེད་ཀྱི་འོད་སྐུར། །དུས་ད་ལྟར་གྲུབ་པར་བྱིན་གྱིས་རང་རློབས་ཤིག །མགོན་འཆི་མེད་པདྨ་འབྱུང་གནས་དེ་མཁྱེན་ནོ། །གནས་རྔ་ཡབ་གླིང་ནས་བྱིན་གྱིས་རང་རློབས་ཤིག །མཆོག་ཐུན་མོང་དངོས་གྲུབ་གང་འདོད་ཀྱི་འབྲས་བུ། །དུས་ད་ལྟར་ཐོབ་པར་བྱིན་གྱིས་རང་རློབས་ཤིག །མགོན་སྙིང་པོའི་ཤིང་རྟ་ཀློང་ཆེན་དེ་མཁྱེན་ནོ། །གནས་ཟུང་འཇུག་དབྱིངས་ནས་བྱིན་གྱིས་རང་རློབས་ཤིག །ལམ་ཁྲེགས་ཆོད་ཐོད་རྒལ་རྣམ་གཉིས་ཀྱི་རང་རྩལ། །དུས་ད་ལྟར་རྫོགས་པར་བྱིན་གྱིས་རང་རློབས་ཤིག །མགོན་འགྲན་མེད་འཇིགས་བྲལ་གླིང་པ་དེ་མཁྱེན་ནོ། །གནས་མཐའ་བྲལ་ཀློང་ནས་བྱིན་གྱིས་རང་རློབས་ཤིག །ཆོས་འོད་གསལ་རྡོ་རྗེ་སྙིང་པོ་ཡི་གནས་ལུགས། །དུས་ད་ལྟར་རྟོགས་པར་བྱིན་གྱིས་རང་རློབས་ཤིག །མགོན་མཚུངས་མེད་རྩ་བའི་བླ་མ་དེ་མཁྱེན་ནོ། །གནས་བདེ་ཆེན་དབྱིངས་ནས་བྱིན་གྱིས་རང་རློབས་ཤིག །ཐུགས་དགོངས་པའི་བྱིན་རླབས་སྐལ་ལྡན་གྱི་སྙིང་ལ། །དུས་ད་ལྟར་འཕོ་བ་བྱིན་གྱིས་རང་རློབས་ཤིག །ཀྱེ་མ། བདག་ཐོག་མ་མེད་ནས་ད་ལྟ་ཡི་བར་དུ། །ལས་བག་ཆགས་ངན་པའི་གཞན་དབང་དུ་སོང་ནས། །བློ་བག་མེད་འཁྲུལ་པའི་གཡེང་བ་འདི་ཁོ་ནས། །སྔར་བསླུས་ཤིང་ད་དུང་བསླུ་བར་རུ་ངེས་པས། །ད་ངན་གོམས་རྒྱུན་འདི་ཆོད་པ་ཞིག་མེད་ན། །དུས་ནམ་ཡང་འཁོར་ལས་ཐར་པ་ནི་དཀའ་བས། །ཕ་བླ་མའི་ཐུགས་རྗེའི་དཔྱངས་ཐག་ལ་བསྟེན་ནས། །བུ་འགྱུར་མེད་བཙན་ས་ཟིན་པ་རུ་མཛོད་ཅིག །བློ་བག་དང་ལྡན་པར་བྱིན་གྱིས་རང་རློབས་ཤིག །རྐྱེན་འཆི་བ་དྲན་པར་བྱིན་གྱིས་རང་རློབས་ཤིག །སྙིང་རྡོ་རུས་ནུས་པར་བྱིན་གྱིས་རང་རློབས་ཤིག །ཚེ་སྒྲུབ་ལ་བསྐྱལ་བར་བྱིན་གྱིས་རང་རློབས་ཤིག །ལམ་བར་ཆད་མེད་པར་བྱིན་གྱིས་རང་རློབས་ཤིག །མར་སྙིང་རྗེ་འཁྲུགས་པར་བྱིན་གྱིས་རང་རློབས་ཤིག །ཡར་མོས་གུས་འབར་བར་བྱིན་གྱིས་རང་རློབས་ཤིག །སྤྱིར་དག་སྣང་འབྱོངས་པར་བྱིན་གྱིས་རང་རློབས་ཤིག །སྒོས་བླ་མར་འཆར་བར་བྱིན་གྱིས་རང་རློབས་ཤིག །གཞི་གནས་ལུགས་རྟོགས་པར་བྱིན་གྱིས་རང་རློབས་ཤིག །ལམ་ཡེངས་མེད་སྒོམ་པར་བྱིན་གྱིས་རང་རློབས་ཤིག །ཕྱིར་ཚུལ་འཆོས་ཞིག་པར་བྱིན་གྱིས་རང་རློབས་ཤིག །ནང་མཉམ་རྗེས་འདྲེས་པར་བྱིན་གྱིས་རང་རློབས་ཤིག །ལུས་ཟག་པ་ཟད་པར་བྱིན་གྱིས་རང་རློབས་ཤིག །ངག་ཆོས་གཏེར་བརྡོལ་བར་བྱིན་གྱིས་རང་རློབས་ཤིག །ཡིད་ཆོས་སྐུར་གྲོལ་བར་བྱིན་གྱིས་རང་རློབས་ཤིག །ལམ་འདི་ཡིས་གྲོལ་བར་བྱིན་གྱིས་རང་རློབས་ཤིག །ཚེ་འདི་ལ་གྲོལ་བར་བྱིན་གྱིས་རང་རློབས་ཤིག །སྟན་འདི་རུ་གྲོལ་བར་བྱིན་གྱིས་རང་རློབས་ཤིག །དུས་ད་ལྟར་གྲོལ་བར་བྱིན་གྱིས་རང་རློབས་ཤིག། །།ཅེས་པ་འདིའང་གསང་ཆེན་འགྱུར་མེད་ཀུན་དགའ་ཆོས་གླིང་གི་ཕྱག་མཛོད་ཉིད་འོད་དགའ་འཁྱིལ་དུ། ལོ་གསུམ་གྱི་དམ་བཅའ་བགྱིས་ཏེ་སྙིང་པོའི་སྒྲུབ་པ་ལ་གཞོལ་སྐབས་དགེ་རིན་པས་རང་གི་ངག་འདོན་གྱི་ཆེད་དུ་གང་དྲན་ཤར་མར་བྲིས་པ་དགེའོ།། །།